
Előterjesztés
a Közgyűlés részére

Tisztelt Közgyűlés!
Magyarország helyi önkormányzatairól szóló 2011. évi CLXXXIX. törvény (Mötv.) 2013. január elsején hatályba lépett rendelkezései miatt a Fővárosi Önkormányzatnak újra kellett írnia a közterület-használatot szabályozó rendeletét. A megalkotásra került 3/2013.(III.8.) Főv. Kgy. rendelet előterjesztésekor tájékoztattam a Tisztelt Közgyűlést, hogy a közterület-használati szabályok tartalmukban is meg fognak újulni. Jelen előterjesztés ennek a munkának az első lépése, miszerint a közterület-használati díjakat inflációkövetővé tegye a Fővárosi Önkormányzat, és a megkötendő közterület-használati megállapodásokban az ügyfelek részére előírja, hogy a közterület-használat időtartama alatt a mindenkor hatályos díjat kötelesek megfizetni. Ezzel a döntéssel szakítani tud a Fővárosi Önkormányzat attól gyakorlattól, miszerint több éves szerződések időtartama alatt végig csupán a szerződéskötéskor hatályos díjakat kellett fizetni. A jövőben megkötésre kerülő közterület-használati megállapodások a módosítás hatására értékkövetővé válnak, a mindenkori díjaknak megfelelő mértékben kerülnek befizetésre a közterület-használatok díjai. Az inflációkövetési szabály a rendelet vonatkozó mellékleteiben is jelzésre kerül, hogy az abból tájékozódók számára is egyértelmű legyen, mi a hatályos díj. 
A Fővárosi Önkormányzat kizárólag a saját tulajdonában lévő közterületek használatát szabályozhatja, illetve e területek vonatkozásában állapíthat meg díjat. A 248/1997.(II.27.) Főv. Kgy. határozat értelmében a most előterjesztett módosítás a közterület-használati díjak emelését tartalmazza, azaz a díjak a tavalyi évi éves infláció (5,7%) alapulvételével emelkednek; az egyszerűbb jogalkalmazás érdekében a díjtáblázatban szereplő összegek kerekített összegek. Az V. kerületi Önkormányzattal létrehozott Fővárosi Közterület-hasznosítási Társulásra tekintettel az V. kerületi területek egységes hasznosítása érdekében ezeken a területeken továbbra is az V. kerületi önkormányzat rendeletében meghatározott díjak maradnak irányadóak.

Tekintettel arra, hogy az éves inflációkövetést maga a rendelet is tartalmazni fogja, illetve a 60/1995.(X.20.) Főv. Kgy. rendeletet a Fővárosi Közgyűlés már hatályon kívül helyezte a 3/2013.(III.8.) Főv. Kgy. rendeletével, ezért a 248/1997.(II.27.) Főv. Kgy. határozat okafogyottá válik.

Kérem a Tisztelt Közgyűlést az alábbi határozati javaslat elfogadására, valamint a mellékelt rendelet megalkotására.

Döntési javaslat
A Fővárosi Közgyűlés úgy dönt, hogy:

megalkotja a ……/2013.(………….) számú önkormányzati rendeletét a Fővárosi Önkormányzat tulajdonában álló közterületek használatáról szóló 3/2013. (III. 8.) Főv. Kgy. rendelet módosításáról, az 1. melléklet szerinti tartalommal.
2.

a 248/1997.(II.27.) Főv. Kgy. határozatát hatályon kívül helyezi.
határidő:
azonnal
felelős: főpolgármester
Határozathozatal módja: A döntési javaslat 1. pontja tekintetében minősített, a 2. pontja tekintetében egyszerű szavazattöbbség szükséges.

